Kapsaitsiin

Kapsaitsiin on tšillipipra (paprika perekonda kuuluvate taimede) aktiivne komponent. See on imetajate jaoks tugevalt ärritav ja tekitab kudedega kokku puutudes põletustunnet.
Kapsaitsiini ja mitmeid sellega seotud amiide (kapsaitsinoide) toodavad tšillipiprad sekundaarsete metaboliitidena, tõenäoliselt heidutusvahenditena imetajate ja seente vastu. Puhas kapsaitsiin on hüdrofoobne, värvitu, väga terav (vürtsikas) kristalliline tahke aine.
Looduslik funktsioon.
Kapsaitsiini leidub suures kontsentratsioonis tšillipiparde viljakesta sisemise seinas, kuhu kinnituvad seemned. Vähemal määral mujal viljalihas. Seemned ise ei sisalda kapsaitsiini.
Taimede seemneid levitavad peamiselt linnud. Lindude TRPV1 kanal ei reageeri kapsaitsiinile ega sellega seotud kemikaalidele, kuid imetajate TRPV1 on selle suhtes väga tundlik. See on taimele kasulik, sest lindude poolt tarbitud tšillipipra seemned läbivad seedetrakti tervena ja võivad hiljem idaneda. Imetajatel on aga tagumised purihambad, mis purustavad seemneid ja takistavad nende idanemist. Seega võib looduslik valik olla viinud kapsaitsiini tootmise suurenemiseni kaitseks loomade vastu, kes ei aita tšillipipral levida.
On ka tõendeid, et kapsaitsiin võib olla välja arenenud seeni tõrjuva vahendina. Kapsaitsiin heidutab seenpatogeeni "Fusarium", mis nakatab metsikut tšillipipart ja vähendab seeläbi seemnete elujõulisust.
Kasutamine.
Toidus.
Kuna kapsaitsiin tekitab limaskestadega kokkupuutel põletustunnet, kasutatakse seda tavaliselt vürtsides, mis annavad toidule pikantsust. Suures kontsentratsioonis põhjustab kapsaitsiin põletavat mõju ka teistele tundlikele piirkondadele, näiteks nahale või silmadele. Toiduaines leiduvat teravuse astet mõõdetakse sageli Scoville'i skaalal.
Nõudlus kapsaitsiini sisaldavate teravate toitude järele on kestnud pikemat aega. On tavaline, et inimesed kogevad kapsaitsiini tarbimisel meeldivat ja isegi eufoorilist mõju.
Teadusuuringud ja farmaatsiatööstus.
Kapsaitsiini kasutatakse salvides ja nahaplaastrites valu leevendamiseks, tavaliselt kontsentratsioonis 0,025% kuni 0,1%. Seda võib kasutada kreemina, et ajutiselt leevendada väiksemaid lihas- ja liigesevalusid, mis on seotud artriidi, seljavalu või lihaste ja liigeste vigastustega. Täna puuduvad piisavad kliinilised tõendid, et määrata kindlaks kapsaitsiini kasulikkus rasvumise, diabeedi, vähi ja südame-veresoonkonna haiguste ravimisel.
Pipragaas ja kahjurid.
Kapsaitsinoide kasutatakse pipragaaside tootmisel. Kui pihus satub kokkupuutesse inimese naha, eriti silmade või limaskestadega, tekitab see valu ja hingamisraskusi.
Kapsaitsiini kasutatakse ka mitmesuguste kahjurite (eriti imetajate vastu) peletamiseks. Kapsaitsiini tõrjevahendite sihtmärgiks on kärnkonnad, hirved, küülikud, oravad, karud, putukad ja ründavad koerad. Jahvatatud või purustatud kuivatatud tšillikauna võib kasutada lindude söödas näriliste peletamiseks, kasutades ära lindude resistentsust kapsaitsiini suhtes.
Ärritav mõju.
Mõju tervisele.
Kapsaitsiin on tugevalt ärritav aine, mille käitlemisel peab kasutama nõuetekohaseid kaitsevahendeid (prillid, respiraatorid, kindad, jms). Kapsaitsiin avaldab mõju nahakontaktil (ärritav, tundlikuks muutev), silmakontaktil (ärritav), allaneelamisel ja sissehingamisel (kopse ärritav ja tundlikuks muutev).
Kapsaitsiini sisaldavate tšillipipardega kokkupuutumine põhjustab põletavat või kipitavat valu nahal. Allaneelamisel täiskasvanute poolt suures koguses või laste poolt väikeses koguses võib tekitada iiveldust, oksendamist, kõhuvalu ja põletavat kõhulahtisust. Silmadega kokkupuude võib põhjustada intensiivset pisarajooksu, valu, konjunktiviiti ja laukrampi.
Ravi pärast kokkupuudet.
Ärritav aine tuleb kiiresti eemaldada. Kapsaitsiin lahustub alkoholis, mida saab kasutada kapsaitsiiniga kokku puutunud nahapindade puhastamiseks. Silmadesse sattumise korral tuleb neid pesta rohke veega ja pöörduda vajadusel arsti poole.
Kapsaitsiini allaneelamisel võib külm piim olla tõhus vahend põletustunde leevendamiseks, sest piima kaseiinid ja piimas sisalduv vesi toimivad pindaktiivse ainena, mis võimaldab kapsaitsiinil sellega emulsiooni moodustada.